WELKOM BY LUNSKLIPKAMP
Klik hier vir die nuutste inligting oor die COVID-19 virus
ONS VISIE EN HOE ONS DIT DOEN
Lunsklip is 'n Gebiedskamp van die Transvaalse Voortrekkers, waar Verkenners gedurende die April skoolvakansie kom kamp.
Ons visie is om Verkenners van die Voortrekkers as moderne Afrikaners, positiewe Burgers en konsekwente Christene te ontwikkel, met kultuur- en avontuuraktiwiteite in die natuur, sodat hulle suksesvol sal wees in hulle roeping tot diens.
Gr. 11 en 12 Verkenners kamp vir 8 dae binne die Percy Fyfe natuurreservaat waar hulle leer hoe om selfbehoud toe te pas in 'n oorlewingsituasie. Dis vir baie jongmense 'n lewensveranderende ervaring waar hulle hulself beter leer ken en ervaar hoe hulle hul grense kan skuif soos hulle nie gedink het moontlik is nie. Junior Verkenners van Gr. 8 tot 10 doen vir 6 dae kentekens soos Kampbeveiliging en Leierskapvaardighede, Natuurbewaring en Vuurwapens, Voetslaner en Sterrekunde, Veldvernuf en Tradisionele Spele. Hulle is ook in die natuurreservaat waar hulle God se Skeppingsopenbaring in sy volle glorie kan ervaar.
GESTIG IN 1962
Lunsklipkamp is in 1962 deur Werner Louw gestig. In al die 60 jaar daarna was daar net 5 kampleiers.
Die Lunsklipterrein is geleë binne die Percy Fyfe Natuurreservaat tussen Mokopane (Potgietersrus) en Polokwane (Pietersburg).
LUNSKLIP SE BYDRAE
Lunsklip was die eerste veldwerkkamp in Die Voortrekkers. Tot in 1962 was daar nog net kompetisiekampe.
SIEN MEER VAN LUNSKLIP
GRAAD 9 & 10
(SLEGS OP UITNODIGING)
GROEP - EN KURSUS OFFISIERE, TAAKMAG EN KOMBUIS
PERCY FYFE NATUURRESERVAAT
AANWYSINGS VANAF N1
Besoekers aan die kamp is welkom, mits jy gereël het. (Jy kan dit hier reël). As gevolg van die aard van die kampprogram is dit nie altyd moontlik om besoekers te ontvang nie. As jy die kamp wil besoek, of kies om self op die kamp te kom in plaas van om bus te ry, volg die aanwysings hieronder noukeurig:
Aanwysings na Lunsklip:
Uit ondervinding weet ons mens kom nie noodwendig met 'n GPS reguit by Lunsklip uit nie. Maar met hierdie aanwysings het niemand nog ooit verdwaal nie! Volg asseblief die roete soos hieronder uiteengesit. Daar is ander paaie ook, maar as jy hierdie roete volg, weet ons waar om te gaan soek as daar fout kom. Daar is nie goeie selfoon- of internetopvangs op die kamp nie. Sorg dat jy voordat jy vertrek die kode van die hoofhek het.
Dis te laat om te probeer bel as jy voor die toe hek staan.
Die GPS verwysing is 24° 2'9.80"S en 29°10'27.76"O (Klik hier om dit na desimale om te skakel) Die rit neem jou ongeveer 2.5 ure vanaf Pretoria.
Neem die N1 noord na Polokwane (Pietersburg), Verlaat die N1 by die tolhek net voor Mokopane (Potgietersrus). Ry deur die dorp. Aan die anderkant van die dorp is daar 'n afdraai, links na Percy Fyfe toe. (net voor die treinbrug wat die treinspoor oor die pad neem, maar dalk sien jy nie eers die brug nie!)
Nadat jy links gedraai het kruis jy die treinspoor. Daar is vendusiekrale op regterhand. Dis nog teerpad. Ry sowat 7km. Dan is daar 'n bord wat wys Percy Fyfe reguit en Lunsklip regs. Draai regs, weer oor die spoor en nou is dit grondpad. Ry maar stadig – die pad is soms sleg. Volg die pad vir sowat 20 km en dan sal jy weer die treinspoor kruis waar Lunsklipstasie op linkerhand is. Daar is egter nou net vervalle geboue.
Regs, anderkant die spoor, is die ingang na Percy Fyfe. Indien die hek nie oopstaan nie, soek vir die kodeslot tussen al die ander slotte. Hopelik het jy voor jy vertrek het, die kode gekry. Na jy in is, sluit asseblief weer die slot presies soos dit was in die ketting. Dit is baie belangrik want Natuurbewaring gebruik die ander slot/te en ons moet nie mekaar uitsluit nie. Nou is jy binne die reservaat. Na 'n paar kilometer is die ou plaashuis (nou 'n kantoor) en Natuurbewaring se geboue. Ry verby die ou plaashuis vir nog so kilometer of twee tot jy die kampterrein sien. Gaan oor die beeshek en hou reguit aan. Die ingang vir motors is verby die terrein en dan draai jy links.
ONS FOTOS OOR DIE LAASTE PAAR JAAR
Die foto's wat tydens die kamp geneem word, word op Google Drive gebêre, omdat dit baie plek neem. Almal op die kamp wat foto's neem, is welkom om dit voor te lê vir plasing in ons argief. In die verlede het dit in 'n Kampblad verskyn, maar sedert 2017 kan jy na al die foto's kyk deur hierdie skakels hieronder te volg:
VELDVERNUF & TRADISIONELE SPELE
19 - 27 MAART 2022
KURSUSSE BY LUNSKLIPKAMP
BEPERKTE PLEK BESKIKBAAR
NATUURBEWARING & VUURWAPENS
VOETSLANER & STERREKUNDE
LEES MEER OOR LUNSKLIPKAMP
EEN AAND IN 'N WOONSTEL OP WITVINGER
Lunsklip is vanjaar 58 jaar oud en die oudste Voortrekkerkamp wat jaarliks op dieselfde terrein plaasvind. Boonop spog die kamp met 'n besondere...
Die Windgattrofee word toegeken aan die offisier wat die grootste Windgat op die kamp is...
Die Kampblad is die eerste geskiedenisboek wat oor 'n kamp geskryf word. Hier kan jy die Kampblad van 2015 deurblaai vir 'n kykie na die kamp van daardie jaar...